《两生相逢行赠彭甘亭》
清代·郭麟

青天荡荡淮阴城，城中城外惟两生。一生来吴淞，车脚偶转风中蓬。

一生弇山客，作客三年归不得。吁嗟两生一城隔，一生不入一不出。

一生闭寘新妇车，夜惟抱影日抱书。偶然一落笔，惊走千蠹鱼。

一生自是悠悠者，肥肉大酒便结社。有时精悍生眉间，有时蒲伏出跨下。

曈曈晓日城门开，千人万人纷往来。两生白眼看不见，但闻鸦鹊浩浩声如雷。

何来故人忽传语，咫尺两生奈何许。一生驰书若传箭，一生笑口如流电。

十年乡里各参商，岂意今朝乃相见。呜呼世间万事奇绝多若此，男儿那不长贫贱。

相逢不用感慨多，但须痛饮为长歌。歌成两地发高唱，自出金石相鸣和。

韩侯台下波粼粼，漂母祠前草没人。英雄儿女尽安在，天涯珍重双浮萍。

明朝一生挂帆去，便将入海寻烟雾。从来国士说无双，斗大淮阴让君住。

作者简介：（1767—1831）清江苏吴江人，字祥伯，号频伽，晚号蘧庵、复庵。一眉色白，人称“郭白眉”。诸生。屡试不第，遂专力于诗古文。醉后画竹石。诗词清隽明秀，尤善言情。有《灵芬馆集》等。